Fratišek H. pri ceste na bicykli skoro prišiel o život. Ľavou časťou vozidla ho zachytilo nákladné auto. Utrpel zranenia, ktoré sú v mnohých prípadoch smrteľné. Vinník nehody má za túto udalosť zaplatiť pokutu 400 eur. Tvrdí, že žiaden predpis neporušil.
21. mar 2012 o 6:00 Juraj Milo
RAJEC. Auto a cesty sú pre mnohých nepostrádateľným výdobytkom, pre niekoho vášňou a pre niekoho doživotnou traumou. To v prípade, že zažijete nepríjemnú situáciu, ktorá vás mohla zabiť. Tak ako v prípade Františka H.
Zrazil ho nákladným autom
Cesta medzi Rajcom a Prievidzou je denne namáhaná mnohými autami a smutnú bilanciu tejto komunikácie pripomína nejeden krížik pri ceste. Tie si z najväčšej blízkosti pozerajú cyklisti idúci pri krajnici. František H.
k nim skoro pridal ďalší so svojim menom.
Tretí november minulého roku išiel František po ceste medzi Prievidzou a Rajcom. Po tej istej ceste šiel nákladným autom Viliam J. Približne okolo piatej hodiny popoludní predchádzal cyklistu. Pri tom zašiel do ľavej časti vozovky. Tam sa však nachádzal iný cyklista. Viliam sa mu uhnúť nestihol a v rýchlosti ho ľavou časťou nákladného auta zrazil.
Životu nebezpečné zranenia
František mal mnohé vážnejšie zranenia. Okrem zlomenej kľúčnej kosti a dvojitú zlomeneniny spánkovej kosti mal prasknutú aj spodinu lebečnú. K tomu zničenú prednú čeľusť a mnoho odrenín. Tieto zranenie dokážu veľmi bolieť, no zlomeniny spánkovej kosti či prasklina spodiny lebečnej sú v mnohých prípadoch smrteľné zranenia.
Myslí si, že žiaden predpis neporušil
Viliam sa kvôli svojej nepozornosti dostal pred súd. Pred pojednávaním stále nemal jasno v tom, či ide o trestný čin. To si zisťoval u svojho obhajcu. Pristúpil na dohodu
o vine a treste.
Súd mu za ublíženie na zdraví závažnejším spôsobom konania uložil pokutu. Za skoro zmarený ľudský život musí zaplatiť 400 eur. Ak nezaplatí, pôjde na mesiac za mreže. Po pojednávaní odchádzal so spokojnou náladou.
"Ja som vlastne neporušil žiaden predpis ani nič podobné," povedal v osobnom rozhovore po pojednávaní.